નર્મદા પ્રદૂષણ નિવારણ સમિતિ તેમજ ભરૂચ સિટીઝન્સ કાઉન્સિલ દ્વારા એનજીટી દિલ્હીમાં સોમવારે કરાયેલી અરજીમાં નદીના પર્યાવરણને વ્યાપક નુકસાન થઇ રહ્યું હોવાનું જણાવતા સંબંધિત પક્ષકારોને નોટિસ અપાઇ છે. જેની વધુ સુનાવણી ૩૦ જુલાઇએ યોજાશે. જાહેરહિતને ધ્યાનમાં રાખીને કરાયેલી અરજીમાં જણાવાયું છે કે, નર્મદા નદીમાં પાણી ન છોડાતા તેની આડ અસરો ઊભી થવા પામી છે. નર્મદા નદીમાં પાણીના અપૂરતા પ્રવાહના કારણે ઊભી થયેલી આડ અસરના વિસ્તૃત અહેવાલ માટે સ્વતંત્ર એક્સપર્ટ કમિટી નીમવા અંગે, તથા કેન્દ્રના પર્યાવરણ વન અને કલાઇમેટ ચેન્જ મંત્રાલયના સંબંધિત વિભાગને ડાઉનસ્ટ્રીમમાં નર્મદા નદીના પાણી પર નભતા તમામની જરૂરિયાતને પહોંચી વળાય તેટલો પ્રવાહ અંગેનો અહેવાલ તૈયાર કરવા દાદ માગવામાં આવી છે. નદીના પર્યાવરણને થયેલ નુકસાન અંગેનું મૂલ્યાંકન કરવા અને સરદાર સરોવર બંધથી નર્મદા નદીના બેઝિન સુધીના વિસ્તારને ક્રિટિકલ વનરેબલ કોસ્ટલ એરિયા જાહેર કરી તેનું જતન કરવાનો મુદ્દો પણ સામેલ કરાયો છે.